LV Eiropas Savienības Oficiālais Vēstnesis C 423/5

Pieteikuma publikācija saskaņā ar 50. panta 2. punkta a) apakšpunktu Eiropas Parlamenta un Padomes Regulā (ES) Nr. 1151/2012 par lauksaimniecības produktu un pārtikas produktu kvalitātes shēmām

2014/C 423/07

Šī publikācija dod tiesības izteikt iebildumus pret pieteikumu atbilstīgi Eiropas Parlamenta un Padomes Regulas (ES) Nr. 1151/2012 (1) 51. pantam.

VIENOTS DOKUMENTS

PADOMES REGULA (EK) Nr. 510/2006

par lauksaimniecības produktu un pārtikas produktu ģeogrāfiskās izcelsmes norāžu un cilmes vietu nosaukumu aizsardzību (2)

PRESUNTO DE MELGAÇO

EK Nr.: PT-PGI-0005-01013-2.7.2012.

AĢIN ( X ) ACVN ( )

1. Nosaukums

Presunto de Melgaço

2. Dalībvalsts vai trešā valsts

Portugāle

3. Lauksaimniecības produkta vai pārtikas produkta apraksts

3.1. Produkta veids

1.2. grupa. Gaļas produkti (termiski apstrādāti, sālīti, kūpināti u. c.)

3.2. Produkta apraksts, uz kuru attiecas 1. punktā minētais nosaukums

Presunto de Melgaço ir kūpināts šķiņķis, kura formu veido tā iegarenais griezums; šķiņķa izcirtums/griezums veido konusveidīgu vai smailu galu; no šķiņķa nav atdalīta āda un nags. Tirdzniecībā to piedāvā veselu, sagrieztu šķēlēs vai gabalos.

Produktam ir šādas īpašības:

Iekšpuse: griezuma vietā redzama cieši saistīta gaļas masa sarkanā krāsā (no iesārtas līdz spilgti sarkanai), krāsa ir koša, vienmērīga un spīdīga. Tauki ir dzeltenīgi balti un spīdīgi. Šķiņķim ir maz caurauguša speķa.

Ķīmiskās īpašības:

Parametrs Vidējā vērtība Standartnovirze Maksimālā vērtība Minimālā vērtība pH 5,55 0,09 5,67 5,47 Mitrums (%) 45,20 2,18 47,54 41,55 Proteīns (%) 31,68 2,12 33,56 28,75 Tauki (%) 11,12 2,45 12,67 6,81 Hlorīdi (NaCl) (%) 8,98 0,50 10,06 8,58

Sensoriskās jeb organoleptiskās īpašības: produkts ir kūpināts šķiņķis ar spēcīgu smaržu. Speķa aromāts atgādina balzamu. Šķiņķim ir mēreni sulīga, stingra un maiga konsistence; tas ir nedaudz šķiedrains un sauss, ar ļoti izteiktu garšu – skābenu, saldenu un iesāļu, ar vieglu kūpinājuma piegaršu.

3.3. Izejvielas (tikai pārstrādātiem produktiem)

Presunto de Melgaço ražošanā izmantoto izejvielu iegūst no svaigām gūžām, kuru svars pārsniedz 10 kg un kas iegūtas no Bisaro tīršķirnes cūkām vai to krustojumos izaudzētām cūkām, mātītēm vai tēviņiem (pēdējā gadījumā dzīvnieki tiek kastrēti līdz četru nedēļu vecumam). Šīs cūkas tiek nokautas, kad tās sasniegušas vismaz 110 kg dzīvsvaru un vismaz 32 nedēļu vecumu.

Presunto de Melgaço ir sālīts ar jūras sāli bez piedevām un kūpināts, izmantojot sausu un nesveķainu malku, kas iegūta no šādiem kokiem:

— ozols (Quercus),

— kazāboliņš (Cytisus spp.),

— Ibērijas baltais bērzs (Betula celtiberica),

— ērikas (Erica),

— Andalūzijas kazāboliņš (Cytisus baeticus).

Presunto de Melgaço pēc kūpināšanas perioda tiek noziests ar biezeni, kas pagatavots no olīveļļas un sīvās paprikas.

3.4. Dzīvnieku barība (tikai dzīvnieku izcelsmes produktiem)

—

3.5. Īpaši ražošanas posmi, kas jāveic noteiktajā ģeogrāfiskajā apgabalā

Presunto de Melgaço īpašie ražošanas posmi, kurus veic noteiktajā ģeogrāfiskajā apgabalā, ir gūžu aplīdzināšana un spaidīšana; sālīšana; žāvēšana/kūpināšana; aizsargslāņa / ūdensnecaurlaidīgās kārtas uzklāšana; nogatavināšana un konservēšana.

3.6. Īpaši noteikumi griešanai, rīvēšanai, iepakošanai u. c.

—

3.7. Īpaši noteikumi marķēšanai

Marķējumā obligāti jābūt norādei Presunto de Melgaço – Indicação Geográfica Protegida un logotipam Presunto de Melgaço, kas atveidoti turpmāk norādītajā paraugā.

4. Precīza ģeogrāfiskā apgabala definīcija

Presunto de Melgaço ražošanas ģeogrāfiskais apgabals ir Melgasu (Melgaço) konsela un visas tajā esošās fregesijas: Alvaredo, Castro Laboreiro, Chaviães, Cousso, Cristóval, Cubalhão, Fiães, Gave, Lamas de Mouro, Paços, Paderne, Parada do Monte, Penso, Prado, Remoães, Roussas, S. Paio un Vila.

5. Saikne ar ģeogrāfisko apgabalu

5.1. Ģeogrāfiskā apgabala specifika

Ražošanas ģeogrāfiskajā apgabalā ir piemēroti dabas apstākļi Presunto de Melgaço ražošanai, un tie saistīti ar augstumu virs jūras līmeņa, īpašo mikroklimatu un kūpināšanā izmantoto malku.

Melgasu mikroklimatu nosaka galvenokārt reģiona reljefa īpatnību kopums, un tam raksturīgas garas, aukstas, sausas ziemas un karstas, īsas vasaras. Vidējā (zemākā) temperatūra nav augstāka par +11 °C. Šā ģeogrāfiskā apgabala augstums pārsniedz 1 300 metrus virs jūras līmeņa.

Reģiona specifiskie augsnes un klimatiskie apstākļi veicina īpašu augu kopu attīstību, un Melgasu mikroklimatam ir raksturīgas šādas kokaugu sugas: ozols (Quercus), Ibērijas baltais bērzs (Betula celtiberica), kazāboliņš un irbulenes (Cytisus spp. un Genista spp.), kā arī autohtonie augi Andalūzijas kazāboliņš (Cytisus baeticus) un ērikas (Erica).

Presunto de Melgaço ir sena izcelsme. Nelielos zemesgabalos, kurus apstrādāja iztikas nodrošināšanai, audzēja arī dažus mājdzīvniekus, piemēram, Bisaro šķirnes cūkas. Piegādes grūtības, kas saistītas ar konselas atrašanos lielo ražošanas un patēriņa centru perifērijā, lika attīstīt vietējo ļaužu izdomu un pilnveidot zināšanas par cūkgaļas pārstrādi un konservēšanu, izmantojot tradicionālos sālīšanas un žāvēšanas/kūpināšanas procesus. Šī lietpratība tika pārmantota paaudžu paaudzēs līdz pat mūsdienām.

Melgasu šķiņķis jeb marrã (“puscūcis”) bija viens no karalim Manuelam I maksājamiem nodokļiem saskaņā ar 1513. gada 3. novembra manuelīnu dekrētu un daļa no nomas maksas diecēzes prelātam saskaņā ar klostera Mosteiro de Fiães 1483. gada nomas līgumu (Marques, José; 2004).

Viana do Castelo distrikta gadagrāmatā (1932, I sējums) par Melgasu konselu ir rakstīts: “Šie šķiņķi ir slaveni un tirgū pazīstami ar nosaukumu Presunto de Melgaço [Melgasu šķiņķis].”

Arī Padre António Carvalho da Costa (1706) ir pieminējis Melgasu un vēstījis par “Vale da Folia [sens Melgasu konselā esošās Remoães fregesijas nosaukums] un tās lieliskajām priekšrocībām: (..), izcilajiem šķiņķiem (..)”.

Silvestre Bernardo Lima (1860) atsaucas uz Presunto de Melgaço, minēdams, ka “(..) lieliskos un izslavētos Melgasu šķiņķus iegūst no Bisaro šķirnes (..)”.

Tādējādi Presunto de Melgaço ir plaši atzīta reputācija, ko apliecina jau pirms vairāk nekā 500 gadiem parakstīti rakstu ruļļi.

5.2. Produkta specifika

Presunto de Melgaço no citiem tirdzniecībā esošajiem tās pašas kategorijas produktiem atšķiras ar iegareno griezumu, izcirtumu/griezumu, kas veido konusveidīgu vai smailu galu, no šķiņķa neatdalīto ādu un nagu, kas to vizuāli izceļ starp citiem tās pašas kategorijas produktiem, kā arī ar savām sensoriskajām īpašībām, it īpaši ar iesāļo garšu un vieglo kūpinājuma pēcgaršu.

Presunto de Melgaço ir bijis slavens jau viduslaikos: “(..) vajadzēja viņam nodot “vēl vienu duci sauso un nogatavināto šķiņķu”.” (Marques, José, 2004).

José Augusto Vieira (1886) vēsta: “(..) Melgasu šķiņķis! Būtu vajadzīgs vesels eposs, lai aprakstītu tā lielisko un izsmalcināto garšu, tīkamo smaržu, spilgti sārto krāsu, šķiedru sulīgo svaigumu (..)”

Cauraugušā speķa kvantitāte un kvalitāte arī ir faktori, kas nosaka cūkgaļas organoleptisko jeb sensorisko īpašību atšķirības, jo tauki piešķir šai gaļai tirgū atšķirīgu un unikālu sulīgumu, smaržu un mīkstumu.

Vēl pāris citātu no pagātnes rakstu avotiem liecina par Presunto de Melgaço tirdzniecību:

“Melgasu un tās konselas šķiņķi ir tik slaveni, ka tiek eksportēti lielos apjomos visā karalistē un arī uz Brazīliju. Tā patiesi ir visgaršīgākā gaļa Portugālē, un no šiem šķiņķiem gatavotais vārītais šķiņķis ir izcils.” (Pinho Leal, Augusto, 1875).

Jau José Augusto Vieira 1886. gadā savās piezīmēs par Melgasu šķiņķi rakstīja, ka “(..) notikusi rosīga tirdzniecība ar Galīciju, un slavenie šķiņķi tikuši eksportēti visā valstī (..)”.

5.3. Saikne starp ģeogrāfisko apgabalu un produkta kvalitāti vai īpašībām (ACVN) vai produkta īpašo kvalitāti, reputāciju vai citām īpašībām (AĢIN)

Šķiņķim Presunto de Melgaço ir nostiprinājusies reputācija, kas asociējas ar tā izcelsmes reģionu, un tā šā produkta kvalitātes īpašības ir nesaraujami saistītas gan ar konselu, kurā to ražo, gan ar tās iedzīvotāju lietpratību.

Melgasu šķiņķa oriģinalitāte un tā izcelsmes apliecinājums ir ražošanas tradīcijas, kas pārmantotas no iepriekšējām paaudzēm, kuras zināja, kā izmantot pieejamos dabas un cilvēku resursus.

Iepriekš minētais mikroklimats ļauj svaigas gaļas apstrādi veikt vēlamajos temperatūras apstākļos, un šo faktoru papildina vietējo iedzīvotāju lietpratība, jo viņi precīzi zina, kā sadalīt gaļu atbilstoši liemeņa uzbūvei, kā griezt/aplīdzināt gūžas un spaidīt tās. Tikai vietējo iedzīvotāju lietpratība ļauj precīzi noteikt sālīšanas ilgumu, kas var ilgt no 11 dienām līdz 21 dienai atkarībā no šķiņķa gabalu svara, lai iegūtu mēreni sāļo garšu, kas īpaši raksturīga šim produktam. Šai lietpratībai ir būtiska nozīme arī aizsargslāņa uzklāšanā, šķiņķa nogatavināšanā un konservēšanā, kas piešķir Presunto de Melgaço tā pierādīto un izcilo kvalitāti.

Vietējie iedzīvotāji labi pārzina kūpināšanas procesu, kurināšanā izmantojamās malkas specifiku un attiecīgi nosaka šķiņķa gabalu kūpināšanas ilgumu. Aptuveni četrus mēnešus pēc sālīšanas sekojošā kūpināšana notiek atkarībā no malkas sausuma pakāpes un degšanā izdalīto dūmu apjoma precīzi tik ilgi, lai Presunto de Melgaço iegūtu raksturīgo vieglo kūpinājuma pēcgaršu.

Melgasu šķiņķa īpašo kvalitāti un oriģinalitāti apliecina ne tikai vēsturiskie avoti, kuri vēsta par tā izcelsmi un īpašībām, bet arī pēdējās desmitgadēs notikušie dažādie gastronomijas un tehnoloģijas pasākumi un publicētie raksti.

Atsauce uz specifikācijas publikāciju

(Regulas (EK) Nr. 510/2006 (3) 5. panta 7. punkts)

http://www.dgadr.mamaot.pt/images/docs/val/dop_igp_etg/Valor/CE_presunto_Melgaco_IG.pdf

(1) OV L 343, 14.12.2012., 1. lpp.

(2) OV L 93, 31.3.2006., 12. lpp. Aizstāta ar Regulu (ES) Nr. 1151/2012.

(3) Skatīt 2. zemsvītras piezīmi.